春日懷詹梁
作者：蘇泂
朝代：宋

paragraphs: 陳雷箭去不遺鏃，後世人情手翻覆。
我生二十少知己，更覺恩怨生骨肉。
塵沙蹤跡窘吳越，波浪奔馳走巴蜀。
癡年自長習藝能，如兔之角礙人目。
相公清德照宇宙，萬物引領望鈞軸。
平生出言謹許可，愛我重我過推轂。
前回識得白石生，聞韶盡美一夔足。
此公所向泯涇渭，於我底裏罄心腹。
晨星在天萍在水，人生失意多戮辱。
東歸窮巷口掛壁，豈無他人不如叔。
邇來詹梁亦好事，頗復顧我青眼獨。
吟詩造妙五七言，醜媚寒松倚新竹。
時時敲門小童至，輟書倚火再三讀。
亦思賡和禮所尚，疲駑鞭扑隨驥騄。
歲寒相見願始終，且莫嗔怪屢更僕。
吾儕豈圖偏黨異，俗子空猜往還熟。
青春飛蓋城西園，畫鷁低飛鏡湖曲。
杯行到手勿浪憂，世界堅牢等朝燭。
詹梁長驅行秣駕，賤子終期老茅屋。
他年官達請掉頭，莫笑渠儂甘碌碌。